Document ID: 32008R0229

32008R0229
L 073/1
SLUŽBENI LIST EUROPSKE UNIJE
UREDBA VIJEĆA (EZ) br. 229/2008
od 10. ožujka 2008.
o izmjeni Uredbe (EZ) br. 533/2004 o uspostavljanju partnerstvâ u okviru procesa stabilizacije i pridruživanja
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 181.a stavak 2.,
uzimajući u obzir prijedlog Komisije,
uzimajući u obzir mišljenje Europskog parlamenta (1),
budući da:
(1)
Uredba (EZ) br. 533/2004 (2) predviđa uspostavljanje partnerstvâ za sve zemlje zapadnog Balkana.
(2)
Europsko vijeće je na sastanku u Bruxellesu održanom u prosincu 2005. odlučilo da je bivša jugoslavenska republika Makedonija zemlja kandidatkinja za članstvo u Europskoj uniji.
(3)
Stoga je primjereno osigurati da umjesto Europskog partnerstva, Europska unija u svojim odnosima s bivšom jugoslavenskom republikom Makedonijom primijeni Pristupno partnerstvo i da se Uredba (EZ) br. 533/2004 izmijeni na odgovarajući način.
(4)
Državna zajednica Srbije i Crne Gore je prestala postojati. Stoga je primjereno izmijeniti Uredbu kako bi se uzela u obzir činjenica da su sada Srbija i Crna Gora dvije nezavisne države.
(5)
Uredba obuhvaća Pristupno partnerstvo, kao i Europska partnerstva. Stoga treba cijeli tekst uzeti u obzir.
DONIJELO JE OVU UREDBU:
Članak 1.
Uredba (EZ) br. 533/2004 mijenja se kako slijedi:
1.
članak 1. zamjenjuje se sljedećim:
„Članak 1.
Uspostavljaju se Europska partnerstva koja obuhvaćaju Albaniju, Bosnu i Hercegovinu, Crnu Goru i Srbiju, uključujući Kosovo, kao što je određeno Rezolucijom Vijeća sigurnosti Ujedinjenih naroda 1244 od 10. lipnja 1999. (dalje u tekstu „partneri”). Europska partnerstva pružaju okvir koji obuhvaća prioritete proizišle iz analiza različitih stanja partnera, na čiju se pripremu za daljnju integraciju u Europsku uniju mora koncentrirati s obzirom na kriterije koje određuje Europsko vijeće i napretka u primjeni procesa stabilizacije i pridruživanja, uključujući sporazume o stabilizaciji i pridruživanju, kada je prikladno, te posebno regionalnu suradnju.”;
2.
članak 1.a zamjenjuje se sljedećim:
„Članak 1.a
Pristupna partnerstva s Hrvatskom i bivšom jugoslavenskom republikom Makedonijom uspostavljaju se kao dio procesa stabilizacije i pridruživanja. Pristupna partnerstva pružaju okvir koji obuhvaća prioritete proizišle iz analize stanja u svakoj zemlji, na čiju se pripremu za daljnju integraciju u Europsku uniju mora koncentrirati s obzirom na kopenhaške kriterije koje određuje Europsko vijeće i napretka u primjeni procesa stabilizacije i pridruživanja, uključujući sporazume o stabilizaciji i pridruživanju s tim zemljama (3), te posebno regionalnu suradnju.
(3) Sporazum o stabilizaciji i pridruživanju između Europskih zajednica i njihovih država članica, s jedne strane, i bivše jugoslavenske republike Makedonije, s druge strane (SL L 84, 20.3.2004., str. 13.). Sporazum o stabilizaciji i pridruživanju između Europskih zajednica i njihovih država članica, s jedne strane, i Republike Hrvatske, s druge strane (SL L 26, 28.1.2005., str. 3.).”" 						
Članak 2.
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 10. ožujka 2008.

Labels: 18
15
19
5